Okresná prokuratúra Nitra 
Damborského 1, 949 99 Nitra 1

Sp. zn. : 3 Pv 744/13/4403	Nitra, 30.7.2015
EEČ : 2-32-137-2015

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ktorému bolo uznesením vyšetrovateľa Okresného riaditeľstva PZ XXXXX, Odboru kriminálnej polície dňa 03.12.2014 sp. zn. ORP-1695/OEK-NR-2013 podľa § 206  odsek 1  Trestného poriadku vznesené obvinenie pre prečin neodvedenie dane a poistného podľa § 277 odsek 1 Trestného zákona na tom skutkovom základe, že:
	ako predseda predstavenstva v mene obchodnej spoločnosti RAGO, a. s. so sídlom Pri prameni 104/15, 949 01 XXXXX Štitáre, XXXXX bol povinný v zmysle zákona č. 461/2003  Z. z. o sociálnom poistení v znení neskorších predpisov a zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov zabezpečiť riadne plnenie odvodov na sociálne poistenie a verejné zdravotné poistenie a to:
-	za obdobie 03/2008, 07/2008, 09/2008 až 04/2009, 08/2009 až 12/2009, 06/2011 až 08/2011, 12/2011, pričom túto povinnosť si v zmysle zákona neplnil a vyššie uvedené poistné, ktoré bolo zrazené zamestnancom zo mzdy vo výške 1 046,85 € zadržal a neodviedol určenému príjemcovi, čím Sociálnej poisťovni, pobočka XXXXX, Slančíkovej 3, 950 43 XXXXX, XXXXX spôsobil škodu vo výške 1 046,85 €,
-	za obdobie 01/2008 až 10/2009, pričom túto povinnosť si v zmysle zákona neplnil a vyššie uvedené poistné, ktoré bolo zrazené zamestnancom zo mzdy vo výške 94,11 € zadržal a neodviedol určenému príjemcovi, čím Všeobecnej zdravotnej poisťovni, a. s., krajská pobočka XXXXX, Mostná 58, 949 01 XXXXX, XXXXX spôsobil škodu vo výške 94,11 €,
-	za obdobie 07/2009 až 02/2010, 06/2011 až 12/2011, pričom túto povinnosť si v zmysle zákona neplnil a vyššie uvedené poistné, ktoré bolo zrazené zamestnancom zo mzdy vo výške 172,14 € zadržal a neodviedol určenému príjemcovi, čím Dôvere zdravotnej poisťovni, a. s., pobočka XXXXX, Cintorínska 5, 949 01 XXXXX, IXXXXX spôsobil škodu vo výške 172,14 €.

lebo zanikla trestnosť činu

Odôvodnenie:
Uznesením vyšetrovateľa Okresného riaditeľstva PZ, odboru kriminálnej polície v Nitre sp. zn. ORP-1695/OEK-NR-2013 bolo dňa 29.11.2013 začaté trestné stíhanie a následne dňa 03.12.2014 vznesené obvinenie XXXXX pre prečin neodvedenia dane a poistného podľa § 277 odsek 1 Trestného zákona na tom skutkovom základe, ako je to uvedené vo výrokovej časti tohto uznesenia.
   
	V predmetnej veci sa obvinený k spáchaniu skutku v plnom rozsahu priznal, pričom uviedol, že sa bude snažiť do konca skráteného vyšetrovania dlžné sumy jednotlivým poisťovniam uhradiť, o čom predloží písomné doklady.

Okrem výpovede obvineného XXXXX, poškodených splnomocnených zástupcov Dôvery zdravotná poisťovňa a. s. XXXXX, Všeobecnej zdravotnej poisťovne a. s., krajská pobočka XXXXX XXXXX, Sociálnej poisťovni, pobočka XXXXX XXXXX, svedkov XXXXX, XXXXX je skutkový stav ustálený tiež listinnými dôkazmi, najmä znaleckým posudkom č. 29/2014 znaleckej organizácie PROGRESS - expertízno-znalecká spol. s r. o. z odboru podnikového hospodárstva, výkazom nedoplatkov jednotlivým poisťovniam, prehľadom platieb poistného, výpisom z obchodného registra, potvrdením o vrátení veci, príjmovým pokladničným dokladom zo dňa 10.07.2015 na sumu 94,11 € pre Všeobecnú zdravotnú poisťovňu, príjmovým pokladničným dokladom z 20.07.2015 na sumu 159,43 € pre Dôveru zdravotnú poisťovňu, príjmovým pokladničným dokladom z 21.07.2015 na sumu 12,71 € pre Dôveru zdravotnú poisťovňu, príjmovými pokladničnými dokladmi pre Sociálnu poisťovňu zo dňa 20.07.2015 na sumy 41,01 €, 56,50 €, 57,23 €, 63,10 €, 63,- €, 64,40 €, 66,80 €, 29,79 €, 30,17 €  a 27,86 €, návrhmi na vykonanie exekúcie, zápisnicou o vydaní veci, úradným záznamom, oznámením o predĺžení lehoty na podanie daňového priznania, podkladmi z Daňového úradu XXXXX, daňovými priznaniami - fotokópie, výkazmi ziskov a strát, odpisom z registra trestov, výpisom z priestupkovej lustrácie                a žiadosťou obvineného.

Podľa § 277 odsek 1 Trestného zákona sa prečinu neodvedenie dane a poistného dopustí, kto v malom rozsahu zadrží a neodvedie určenému príjemcovi poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, v úmysle zadovážiť sebe alebo inému neoprávnený prospech.
 
	Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 písmeno e) Trestného zákona (účinného v čase spáchania skutku) trestnosť trestného činu neodvedenia dane a poistného podľa § 277 Trestného zákona alebo nezaplatenia dane a poistného podľa § 278 Trestného zákona zaniká, ak poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.
Podľa § 2 odsek 1 Trestného zákona  trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trest sa ukladá podľa zákona, ktorý je pre páchateľa priaznivejší.  

	Vzhľadom na úhradu celej dlžnej sumy poistného zo strany obvineného vo veci vedenej pre prečin neodvedenia dane a poistného podľa § 277 odsek 1 Trestného zákona v spojení s citovanými zákonnými ustanoveniami je možné konštatovať, že zanikla trestnosť trestného činu, pre ktorý bolo XXXXX vznesené obvinenie a s poukazom na ustanovenie § 86 písmeno e) Trestného zákona bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Karin Martha Kolenčíková
prokurátorka